CELEX: 32017D1767
Language: fi
Date: 2017-09-25 00:00:00
Title: Neuvoston täytäntöönpanopäätös (EU) 2017/1767, annettu 25 päivänä syyskuuta 2017, luvan antamisesta Yhdistyneelle kuningaskunnalle soveltaa alennettua veroa Sisä- ja Ulko-Hebridien saarilla, Pohjoisilla saarilla, Clydevuonon saarilla ja Scillysaarilla kulutettaviin moottoripolttoaineisiin direktiivin 2003/96/EY 19 artiklan mukaisesti

28.9.2017   
            
            
               FI
            
            
               Euroopan unionin virallinen lehti
            
            
               L 250/69
            
         NEUVOSTON TÄYTÄNTÖÖNPANOPÄÄTÖS (EU) 2017/1767,
   annettu 25 päivänä syyskuuta 2017,
   luvan antamisesta Yhdistyneelle kuningaskunnalle soveltaa alennettua veroa Sisä- ja Ulko-Hebridien saarilla, Pohjoisilla saarilla, Clydevuonon saarilla ja Scillysaarilla kulutettaviin moottoripolttoaineisiin direktiivin 2003/96/EY 19 artiklan mukaisesti
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon energiatuotteiden ja sähkön verotusta koskevan yhteisön kehyksen uudistamisesta 27 päivänä lokakuuta 2003 annetun neuvoston direktiivin 2003/96/EY (1) ja erityisesti sen 19 artiklan,
   ottaa huomioon Euroopan komission ehdotuksen,
   sekä katsoo seuraavaa:
   
               (1)
            
            
               Yhdistynyt kuningaskunta pyysi direktiivin 2003/96/EY, jäljempänä ’direktiivi’, 19 artiklan mukaisesti 16 päivänä syyskuuta 2016 päivätyllä kirjeellä lupaa soveltaa alennettua valmisteverokantaa kaasuöljyyn ja lyijyttömään bensiiniin Sisä- ja Ulko-Hebridien saarilla, Pohjoisilla saarilla ja Clydevuonon saarilla, jotka kaikki sijaitsevat Skotlannin rannikolla, sekä Scillysaarilla, jotka sijaitsevat Englannin lounaisrannikolla. Yhdistynyt kuningaskunta toimitti asiaan liittyviä lisätietoja 16 päivänä joulukuuta 2016.
            
         
               (2)
            
            
               Näillä alueilla kaasuöljyn ja lyijyttömän bensiinin hinnat ovat korkeammat kuin keskimääräiset hinnat muualla Yhdistyneen kuningaskunnan alueella, mikä asettaa paikalliset polttoaineen kuluttajat epäedulliseen asemaan. Hintaero johtuu yksikkökohtaisista lisäkustannuksista, jotka liittyvät saarten maantieteelliseen sijaintiin, alhaiseen väestömäärään ja suhteellisen vähäisiin polttoainetoimitusmääriin.
            
         
               (3)
            
            
               Verokannan alennuksen ei pitäisi olla suurempi kuin mikä on tarpeen kuluttajille asianomaisilla maantieteellisillä alueilla aiheutuvien yksikkökohtaisten lisäkustannusten korvaamiseksi.
            
         
               (4)
            
            
               Alennettujen valmisteverokantojen olisi oltava korkeammat kuin direktiivin 7 artiklassa säädetyt vähimmäisverokannat.
            
         
               (5)
            
            
               Toimenpiteen kohteena olevien alueiden saaristoluonteen ja verokantojen alennuksen kohtuullisuuden vuoksi toimenpiteen ei pitäisi lisätä erityisesti moottoripolttoaineen toimittamiseen liittyvää ajamista.
            
         
               (6)
            
            
               Toimenpide voidaan näin ollen hyväksyä sisämarkkinoiden moitteettoman toiminnan ja oikeudenmukaisen kilpailun varmistamistarpeen kannalta, ja se on unionin kansanterveys-, ympäristö-, energia- ja liikennepolitiikan mukainen.
            
         
               (7)
            
            
               Direktiivin 19 artiklan 2 kohta huomioon ottaen kunkin kyseisen artiklan nojalla myönnetyn luvan on oltava ajallisesti tarkkaan rajoitettu. Jotta asianomaiset yritykset ja kuluttajat saisivat riittävän varmuuden, lupa myönnetään kuudeksi vuodeksi. Tämä päätös ei vaikuta valtiontukea koskevien unionin sääntöjen soveltamiseen,
            
         ON HYVÄKSYNYT TÄMÄN PÄÄTÖKSEN:
   1 artikla
   Annetaan Yhdistyneelle kuningaskunnalle lupa soveltaa alennettua verokantaa moottoripolttoaineena käytettävään lyijyttömään bensiiniin ja kaasuöljyyn kaikilla Sisä- ja Ulko-Hebridien saarilla, Pohjoisilla saarilla, Clydevuonon saarilla ja Scillysaarilla.
   Lyijyttömän bensiinin ja kaasuöljyn kansallisen verokannan alennus ei saa olla suurempi kuin vähittäismyynnille näillä maantieteellisillä alueilla aiheutuvat lisäkustannukset Yhdistyneessä kuningaskunnassa suoritettavan vähittäismyynnin keskimääräisiin kustannuksiin nähden eikä se saa olla enemmän kuin 50 Englannin puntaa 1 000 tuotelitralta.
   2 artikla
   Tätä päätöstä sovelletaan 1 päivästä marraskuuta 2017, ja sen voimassaolo päättyy 31 päivänä lokakuuta 2023.
   3 artikla
   Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
   
      Tehty Brysselissä 25 päivänä syyskuuta 2017.
      
         
            Neuvoston puolesta
         
         
            Puheenjohtaja
         
         M. MAASIKAS
      
   
   
      (1)  EUVL L 283, 31.10.2003, s. 51.